Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 160/14/6606	Lučenec, 16.12.2014
EEČ : 2-47-183-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletého syna  XXXXX, nar. 12.08.2003, hoci bol právoplatným rozsudkom Okresného súdu v Lučenci č.k. 21C 136/2007 zo dňa 27.03.2009, zaviazaný k plateniu výživného mesačne sumou 50,- € počnúc dňom 01.10.2006 vždy do 20-teho dňa toho ktorého mesiaca predom k rukám matky dieťaťa XXXXX, nar. 16.03.1981, trvale bytom Kokava nad Rimavicou, Kyseľovo 80/3, túto povinnosť riadne, pravidelne a v plnej výške neplnil v obci Dvorníky 34 a inde a za obdobie od 01.10.2006 doposiaľ matke dieťaťa XXXXX na výživnom dlhoval celkovú sumu 4 900,- €

lebo zanikla trestnosť činu

Odôvodnenie:
	Proti obvinenému Afrimovi XXXXX bolo vyšetrovateľom PZ, OR PZ v Lučenci vedené trestné stíhanie pre prečin zanedbania povinnej výživy podľa § 207 ods. 1, odsek 3 písmeno b) Trestného zákona na tom skutkovom základe, ktorý je uvedený vo výrokovej časti tohto uznesenia.
Dňa 08.12.2014 bol na tunajšiu prokuratúru doručený návrh vyšetrovateľa PZ, OR PZ v Lučenci na zastavenie  trestného stíhania podľa § 215 odsek 1 písm. h) Trestného poriadku z dôvodov § 86 odsek 1 písm. a) Trestného zákona.
Preskúmaním spisového materiálu som zistila, že podmienky na zastavenie trestného stíhania sú splnené. Obvinený XXXXX vo svojom výsluchu uviedol, že si je vedomý vyživovacej povinnosti na syna XXXXX, nar. 12.08.2003. Doznal, že výživné neplatil riadne a načas. Dňa 09.04.2014 uviedol, že doteraz uhradil na výživnom sumu 3 250,- € a zvyšok chce uhradiť najneskôr do konca roka 2014. 
Svedkyňa - poškodená XXXXX vo svojom poslednom výsluchu dňa 26.11.2014 uviedla, že obvinený jej v polovici mesiaca november 2014 po spoločnej známej, ktorá pracuje v Rakúsku a bola doma na návšteve poslal výživné na syna Dominika a to sumu 750,- €. Po prepočte jednotlivých súm výživného, ktoré obvinený uhradil v období od roku 2009 až doposiaľ, potvrdila že od 01.10.2006 do konca novembra 2014 jej mal na výživnom uhradiť sumu 4 900,- €. Obvinený však uhradil 4 950,- € a teda okrem zameškaného výživného vyplatil aj bežné výživné za december 2014. Ďalej vo svoje výpovedi uviedla, že v období, keď obvinený neplatil výživné, maloletý Dominik núdzou netrpel.
Podľa § 86 odsek 1 písmeno a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a) Trestného zákona a  svoju vyživovaciu povinnosť dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka